Az állampolgári jogok országgyűlési biztosa általános helyettesének
Jelentése
az OBH 6042/2004. számú ügyben

Előadó: dr. Hajas Barnabás

A vizsgálat megindulása
A panaszos hivatalunkhoz előterjesztett elektronikus levelében a www.palya.hu internet címen elérhető portál-oldal (a továbbiakban: pálya.hu) eljárását sérelmezte. Álláspontja szerint az internetes portál fórum rovatában megtalálható obszcén és rasszista tartalmak a gyermeki alapjogokat sértik. A panaszos sérelmezte továbbá, hogy a pálya.hu-t az Oktatási Minisztérium, és annak háttérintézménye az Országos Felősoktatási Felvételi Iroda (a továbbiakban: OFI) is támogatják, és nem tesznek semmit az említett tartalom eltávolítása érdekében. A beadványtevő szerint az is megengedhetetlen, és jogsértő, hogy a pálya.hu-ról elérhető a www.puska.hu (valamint www.oktaton.hu) oldalon bárki böngészhet „kész általános iskolai olvasmánynaplóktól az egyetemi diplomamunkákig bezárólag mindenféle dolgozat között, de igény szerint még doktori disszertáció is kapható.”
A panasz alapján felmerül a gyermekek védelemhez és gondoskodásukhoz való jog (Alkotmány 67. § (1) bekezdés) sérelmének, illetve közvetlen veszélyének, valamint az állam objektív alapjogvédelmi kötelezettsége (Alkotmány 8. § (1) bekezdés) elmulasztásának gyanúja, ezért az ügyben vizsgálatot rendeltem el. 
Vizsgálatom eredményes befejezése érdekében az állampolgári jogok országgyűlési biztosáról szóló 1993. évi LIX. törvény (a továbbiakban: Obtv.) 18. § (3) bekezdése alapján az oktatási miniszter vizsgálatát és intézkedését kértem.

A megállapított tényállás
A beadvány mellékletei, valamint a pálya.hu portál megtekintése során megállapítottam, hogy a fórum általános- és középiskolás korú látogatók által valóban könnyen, néhány kattintással elérhető helyein, már címében is obszcén, vagy kirekesztő témakör is megtalálható. Megtekintve az egyes témakörökhöz való hozzászólásokat, megállapítottam azt is, hogy rendszeresek a sértő, lealacsonyító, valamint obszcén bejegyzések. A pálya.hu szűkszavú közleménye szerint „fórumának moderátora Orsi. A Fórumban mindenki azt ír amit akar. Ugyanakkor a palya.hu üzemeltetői a fórumot "nagy nyilvánosságnak" tekintik, tehát Orsi azonnal törölni fog minden törvénysértő megnyilvánulást.” Ehhez képest az általam megtekintett témakörben sértő, obszcén, pornográf, kirekesztő, és lealacsonyító tartalmú hozzászólások voltak, hasonlóan a panaszban foglaltakkal.
Megkeresésemre az oktatási miniszter közigazgatási államtitkára arról tájékoztatott, hogy a pálya.hu-t a Pálya Információs és Szolgáltató Korlátolt Felelősségű Társaság (a továbbiakban: Pálya Kft.) üzemelteti, ezért a sérelmezett tartalmak eltávolítására az Oktatási Minisztériumnak közvetlenül nincs módja. A minisztérium azonban hivatalos levélben felszólította a Pálya Kft-t a honlapon található, a panaszban sérelmezett tárgyú fórumbejegyzések eltávolítására és a fórumok jövőbeni rendszeres moderálására. Emellett figyelmeztették a Pálya Kft.-t, hogy a kérés megtagadása vagy teljesítésének elmaradása esetén minden lehetséges jogi lépést megtesznek a sérelem orvoslása érdekében.
A közigazgatási államtitkár arról is tájékoztatott, hogy az OFI, mint az Educatio Társadalmi Szolgáltató Közhasznú Társaság jogi személyiséggel nem rendelkező, ugyanakkor funkcionálisan elkülönült szervezeti egysége évente egy alkalommal nyilvános, bárki számára hozzáférhető tájékoztatót ad ki a felsőoktatási felvételi eljárással összefüggő adatokról. Aki ezeket átveszi, adatbázisba rendezi – az adatok ellenőrizhetősége miatt – köteles a forrást megnevezni. Feltehetően ez kelthette azt a látszatot, mintha a Pálya Kft. és az OFI között kapcsolat lenne. Ezzel szemben az OFI és a Pálya Kft. között semmiféle gazdasági kapcsolat, illetve nonprofit együttműködés nem állt és nem áll fent.
A közigazgatási államtitkári tájékoztató szerint a puska.hu oldalt üzemeltető Sziszák és Társa Kft. sem áll gazdasági vagy egyéb kapcsolatban sem az Oktatási Minisztériummal, sem pedig az Educatio Kht-val. A panasz vizsgálata során többször is megtekintettem az Oktatási Minisztérium (www.om.hu), valamint az OFI honlapját (www.felvi.hu). Egy alkalommal sem találtam olyan, az említett internetes oldalakon elhelyezett ún. linket (hyperhivatkozást), amely a beadványban sérelmezett pálya.hu, vagy puska.hu oldalakra mutatott volna.

Érintett alkotmányos jogok
az állam objektív alapjogvédelmi kötelezettsége (Alkotmány 8. § (1) bekezdés)
a gyermekek védelemhez és gondoskodáshoz való joga (Alkotmány 67. § (1))

A vizsgálat megállapításai
Az Obtv. 16. § (1) bekezdése értelmében az országgyűlési biztos hatásköre a hatóságok, illetve közszolgáltatást végző szervek eljárására, ennek során hozott határozatára, illetve a hatóság intézkedésének elmulasztására terjed ki. A hatóság fogalmát az Obtv. 29. §-a határozta meg, amelynek (1) bekezdés a) pontja alapján az Oktatási Minisztériumra, mint közigazgatási feladatot ellátó szervre az országgyűlési biztosok vizsgálati jogköre kiterjed. 
Elsőként tehát azt vizsgáltam, hogy a pálya.hu és a puska.hu internetes oldalak eljárására, döntéseire, vagy ezek elmaradására kiterjed-e vizsgálati jogosultságom. Amint már utaltam rá, az Obtv. hivatkozott 29. § (1) bekezdése csak a hatóság fogalmát határozza meg. Az Obtv. az országgyűlési biztosok jogértelmezésére bízza annak eldöntését, hogy mely szervek tekinthetők közszolgáltatónak. Az országgyűlési biztosok minden esetben közszolgáltatónak tekintik a hatóságnak nem minősülő, állami vagy önkormányzati feladatot ellátó szerveket, különösen pedig azokat, amelyek esetében az érintettnek nincs reális lehetősége annak megválasztására, hogy az igényelt szolgáltatást kitől vegye igénybe, tekintettel arra, hogy azt csak korlátozott számú vagy csak kizárólag egyetlen szervtől veheti igénybe. A vizsgált panasszal érintett portálok azonban nem látnak el állami vagy önkormányzati feladatot, nem részesülnek semmilyen állami támogatásban, továbbá az internetfelhasználóknak lehetőségük van arra, hogy az igényelt szolgáltatást több, könnyen elérhető más szervtől vegyék igénybe, megállapítottam, hogy hatásköröm nem terjed ki a pálya.hu és a puska.hu tartalomszolgáltatók – mivel nem közszolgáltatást végző szervek – eljárásának vizsgálatára.
A rendelkezésemre álló iratok, valamint a többször megtekintett honlapok (www.om.hu; www.felvi.hu) alapján nem volt megállapítható, hogy az Oktatási Minisztérium vagy annak háttérintézményei, valamint a panasszal érintett portálok között bármilyen hivatalos, gazdasági, nonprofit, vagy informális (hyperhivatkozás) kapcsolat lenne.
Összességében az Oktatási Minisztériumnak és háttérintézményeinek a panaszban sérelmezettekkel kapcsolatban – vizsgálatom során – alkotmányos joggal összefüggő visszásságra, vagy annak közvetlen veszélyére utaló jelet nem észleltem. Ezért az Obtv. szerinti, hagyományos ombudsmani intézkedéseket sem tettem.
Jelentésemet azonban jelzésként megküldöm a legfőbb ügyésznek, valamint – az érintetteken túl – tájékoztatásul, a Magyarországi Tartalomszolgáltatók Egyesületének.

Budapest, 2005. június 9.

Takács Albert sk.